Bujang Berani Iban Dua
Tusun Ke-20 NGUMBANG ‘BERAUH LANGIT’ Ngumbang ti bensumbar ‘Berauh Langit’ tu tuai kayau bala Iban Batang Ai ti pemadu tebilang jelai nama. Ngumbang berani nyadi tuai kayau bepun ari mimpi iya betemu enggau Kumang di Gelong. Iya tulung Kumang nya alai bulu iya suah ninggang Bantin ti tulung Bungai Nuing. Taja pia dalam mimpi iya, Kumang madah, kayau Ngumbang semina beberita di menua ulu Batang Ai aja. Berengkah ari taun 1882 nyentuk ke 1902 urung sebelas kali Ngumbang nyadi tuai kayau ngelaban munsuh. Dalam taun 1884, iya begempung enggau bala Iban ari Kalimantan sepiak nyin ngayau munsuh iya di Kedempai Padong Kumang di Kalimantan. Udah nya iya matak bala iya ngayau ke Lebang, muak ke kanan mudik Batang Kapuas, semak pasar Sintang. Kelimpah ari nya, Ngumbang mega kala nyadi tuai kayau ngelaban munsuh iya di Batang Kapuas, Kalimantan. Kelimpah ari nya Ngumbang mega kala ngayau bansa bukai ba Sungai Libuyan, Kalimantan. Dalam kayau tu Bantin ‘Ijau Layang’ nyadi kepala manuk sabung iya. Ngumbang mega kala matak bala iya ngalahka munsuh Iban di Kukit dalam Libuyan di Kalimantan. Ngumbang mega suah matak bala iya ari ulu Batang Ai ngayau ke Batang Ketungau lalu bedengah mayuh munsuh. Kelimpah ari nya Ngumbang mega suah diasuh Raja Charles Brooke ngayau bala Iban ti angkat ngelaban perintah Raja Brooke di Skrang. NGASUH GARIS MENUA CHARUT Dalam kandang taun 1880, garis antara menua Sarawak-Kalimantan nyau kachau-sekachau laban Ngumbang seduai Bantin ti ngayau mayuh bansa bukai di Kalimantan sepiak nyin. Pengachau tu ngujungka perintah Belanda ari sepiak nyin enggau perintah Raja Brooke ari Sarawak suah beserekang penemu, besalah pangan diri. Nya alai kena perintah dua iti tu ngaduka penusah tu, taun 1882 perintah Belanda enggau perintah Raja Brooke di Sarawak besetuju nyerang sebarang orang ti ngaga pengachau ngalih ke Kalimantan sepiak nyin. Nya alai dalam taun 1886, Raja Charles Brooke ngerempung lebih 12,000 iku bala Iban ari Saribas, Skrang enggau ili Batang Rajang ti betuaika O.K.P. Nanang ngayau lalu ngalahka Ngumbang seduai Bantin di Tinting Kedang dalam taun 1886. Dalam kayau tu bala Ngumbang enggau Bantin alah tasah. Lebih 20 iku nembiak iya mati lalu lebih 80 buah rumah panjai Iban ditunu bala perintah. NUNDUKKA PERINTAH RAJA BROOKE Pengudah beperang, Ngumbang nundukka perintah Sarawak Raja Brooke antara taun 1886 nyentuk ke 1896. Tinggal Bantin, Kana, Penghulu Imba enggau Penghulu Allam ti agi nyadi tuai Iban di ulu Batang Ai ti enda jera ngelaban perintah Raja. Udah ti ngalih setanah enggau perintah Raja, iya suah diasuh nguluka bala Raja ngayau Bantin. Dalam taun 1897 menua ulu Batang Ai charut baru tegal laya Bantin enggau Residen Deshson. Bantin mega suah ngayau bala Iban ili Batang Lupar ke udah nundukka perintah. Laban ti enda setuju enggau perintah ti selalu nyabung bansa Iban ngayau pangan diri, Ngumbang angkat baru ngelaban perintah Raja, lalu begempung enggau bala Bantin. KAYAU LUS/KAYAU BUNTU Maya Kayau Lus (Cholera Expedition) tauka Kayau Buntu dalam taun 1902 Ngumbang begempung baru enggau Bantin ngetanka menua Batang Ai. Taja pan udah dikayau perintah Raja ti bebala beribu-ribu iku Iban enggau Sarawak Renjer, Ngumbang enda jera. Iya enda takutka bala perintah ti betubuh mayuh. Meda Ngumbang enda jera taja pan udah dua tiga kali dialahka bala perintah ti betuaika Penghulu Dalam Munan, dia dalam bulan Oktober 1902 sekali agi Raja Charles Brooke ngumpul bala pengayau ke betuaika Munan ngayau Ngumbang ti nan di Bukit Seligi enggau Belikong di Ulu Menyang, Ulu Delok. Ba kayau nya bala Ngumbang pan alah baru. KAYAU MEPI Nya alai kena 15 March 1902 Raja Charles Brooke mai Ngumbang seduai Bantin bebaik. Seduai madahka diri setuju tang udah nya angkat baru ngaga pengachau ngelaban bansa bukai di Kalimantan, Indonesia. Menua Ulu Batang Ai mega berengkah kachau baru laban Ngumbang enggai badu-badu nyerang Iban bukai ti udah nundukka perintah Raja lalu bemunsuh enggau iya. Nya alai kena 16 Jun 1904 Raja Charles Brooke ngumpul bala pengayau baru ngalahka Ngumbang seduai Bantin. Kayau ti sekali tu dikumbai Ngayau Mepi. Ba kayau nya bala Raja bebagi dua. Sebagi diuluka Tuan Baring Gould mudik Sungai Pan lalu betemu enggau munsuh ti nan di Bukit Kedang. Nyadi seraban agi bala Iban ti diuluka Tuan H.L. Owen ti mudik Sungai Engkari. Bala sida tu nadai betemu enggau munsuh. Sida semina menyati utai tanam bala Bantin enggau Ngumbang. BEBAIK ENGGAU PERINTAH Dalam bulan Oktober 1906, Ngumbang madahka diri deka bebaik enggau perintah Raja Brooke. Iya sama enggau Bantin bebaik enggau bala Iban ili Batang Rajang ti betuaika Munan ‘Penghulu Dalam’. Pengawa bebaik tu diatur ba Kubu Kapit. Taja pia, Ngumbang ngaga pengachau baru laban ti enggai bebaik enggau Iban ari Batang Lupar ti udah nanahka perintah Raja. Ba taun 1909 nya baru iya deka bebaik baru enggau perintah di Lubuk Antu. Iya mati dalam taun 1914 lalu dianjung ngagai pendam di Tinting Pan di Ulu Batang Ai. Bangkai iya enda ditumbak tang dilumbung laban nya endang adat pemati bujang berani Iban ti benama Ngumbang ‘Berauh Langit’.                (Betampung ba Tusun Ke-21  minggu nyin ila) Nya mih asal penatai bujang berani Iban nyentuk ke jeman Raja Brooke. Bansa Melayu Sarawak enggau Iban enda kala bemunsuh ari kelia nyentuk ke diatu. Jeman kelia menya di Batang Lupar, Saribas, Batang Rajang Iban semina bemunsuh enggau bansa Seru, Baketan, Beliun enggau Orang Ulu; nya pan tegal bansa Dayak ti ukai ‘Ibanic group’ mungkal nanjar bansa Iban maya sida bepindah ngiga menua baru endur bumai betaun. Terima kasih ngagai kaban FB ti udah ngirumka mayuh gambar bansa Dayak Borneo. Engka bala pemacha bisi tanya tauka deka ngirum gambar ti releven ngagai aku tau giga aku ba lumur whtssp tu: 013 8325146 Oleh Harry Usup Umbar 
See author's posts
